50 किमी की रफ्तार से चल सकती हवाएं, बारिश के भी आसार, तापमान 40 से कम
Punjab Weather Latest News Update; [Aaj 16th June Ka Mausam Kaisa Rahega] - बिपरजॉय तूफान का असर पंजाब में दिख रहा है। मौसम विभाग ने पंजाब में 18 जून को छोड़ 20 जून तक येलो अलर्ट जारी किया है। यानी कि पंजाब में बारिश के साथ 50 किमी तक की रफ्तार से हवाएं चल सकती हैं
बिपरजॉय तूफान का असर पंजाब में दिख रहा है। मौसम विभाग ने पंजाब में 18 जून को छोड़ 20 जून तक येलो अलर्ट जारी किया है। यानी कि पंजाब में बारिश के साथ 50 किमी तक की रफ्तार से हवाएं चल सकती हैं। मौसम विभाग के इस अलर्ट के बीच पंजाब के अधिकतर हिस्सों में धूप भी खिली है, जिसके चलते लगातार गर्मी बढ़ रही है।
मौसम विभाग से मिली जानकारी के अनुसार 17 जून तक फतेहगढ़ साहिब, रूपनगर व एसएएस नगर और लुधियाना को छोड़ पूरे पंजाब में अलर्ट है। वहीं 18 जून को मानसा, संगरूर, फतेहगढ़ साहिब, रूपनगर, पटियाला, एसएएस नगर में अलर्ट जारी किया गया है। 19-20 जून को पूर्वी मालवा में किसी तरह का अलर्ट नहीं रखा गया। 19 जून को रूपनगर, एसएएस नगर व 20 जून को फतेहगढ़ साहिब, पटियाला और एसएएस नगर में येलो अलर्ट है।
दोआबा में 17-18 जून को कोई अलर्ट जारी नहीं किया गया। 19 जून को पूरे दोआबा व 20 जून को होशियारपुर व नवांशहर में अलर्ट जारी किया गया है। माझा में 17 जून को येलो अलर्ट जारी किया गया है। जबकि 18 जून को कोई अलर्ट नहीं है। 19 जून को भी पूरे माझा में अलर्ट जारी किया गया है। वहीं 20 जून को सिर्फ पठानकोट व गुरदासपुर में येलो अलर्ट जारी किया गया है।
दोबारा बढ़ेगा तापमान
पंजाब के शहरों में अब आने वाले दिनों में तापमान में बढ़ोतरी देखने को मिलेगी। मौसम विभाग की तरफ से जारी जानकारी के अनुसार 19 जून तक पंजाब के शहरों का तापमान दोबारा 40 डिग्री के पार हो जाएगा, जो बीते दिनों 36 डिग्री के करीब तक पहुंच गया था। वहीं 22 जून तक यह तापमान दोबारा 42 डिग्री के करीब रिकॉर्ड किया जा सकता है।
इन इलाकों में हुई बारिश
बीते दिनों पंजाब के कुछ इलाकों में ही बारिश देखने को मिली थी। जिनमें फिरोजपुर में 4.5MM, फतेहगढ़ साहिब में 3MM, अमृतसर में 1.2MM बारिश दर्ज की गई थी। इसके इलावा अधिकतर इलाकों में बारिश रिपोर्ट नहीं हुई। जिसके चलते बीते दिन से ही तापमान का बढ़ना जारी है। राज्य के न्यूनतम तापमान में औसतन 2.2 डिग्री तापमान में बढ़ोतरी दर्ज की गई है।
आज का न्यूनतम तापमान फरीदकोट में 27.1 डिग्री, मोहाली 26.7 डिग्री, मुक्तसर 25.1 डिग्री, बठिंडा में 25.6 डिग्री दर्ज किया गया है, जो बीते दिन से 1 से 3.5 डिग्री तक अधिक गर्म रहा। वहीं बीते दिन गुरदासपुर में 35 डिग्री के साथ शहर सबसे अधिक गर्म रहा। अमृतसर का तापमान 31 डिग्री और लुधियाना 31.9 डिग्री दर्ज किया गया।
जाने प्रमुख शहरों का तापमान
अमृतसर- शहर का न्यूनतम तापमान 23.2 डिग्री दर्ज किया गया। आज अधिकतम तापमान 37 डिग्री के करीब बना रहेगा।
जालंधर- शहर का न्यूनतम तापमान 25 और अधिकतम तापमान 35 डिग्री तक पहुंचने का अनुमान है।
लुधियाना- शहर का न्यूनतम तापमान 24.8 डिग्री दर्ज किया गया। वहीं आज का अधिकतम तापमान 37 डिग्री के करीब बना रहेगा।
